  Анжелика Тихонова корреспондент Удмуртиысь Можга ёросысь «Родина» эштослэн кивалтӥсез Пётр Санников Россиысь устоез кивалтӥсь луиз. Со 2018-тӥ арын 21 куартолэзьысен 2019-тӥ арын 18 тулыспалозь ортчем «Росси Федерациысь устоез кивалтӥсь» вожвылъяськонын вормисе потӥз, ивортэ Удмуртиысь гурт возёсъя но сиён-юонъя министерстволэн пресс-службаез. Кунысьтымы азинлыко но кылкутӥсь кивалтӥсьёсты шараян, соослы федерал ёзын ватсаса луонлыкъёс сётон понна радъяськись конкурсъёс пӧлын та огез валтӥсез луэ. Сое ӟечлыкъя но инновациосъя улосвылкуспо центрысь Тодос но дышетон удысысь огъяросси чаклась кенешлэн кадр политикая но ӧнер тодонлыкъёсты азинтонъя управлениез радъя. Вожвылъяськонэ кема аръёс ӵоже кивалтон удысын тыршись но со ужын вормонъёс возьматэм, выль луонлыкъёсын тунсыкъяськись адямиос пырисько. Конкурсэ Россилэн вань улосъёсысьтыз 30 сюрслэсь ятыр адями вазиськон келяз. Вожвылъяськонлы йылпумъянъёсъя 548 вормисьёс шараямын. Соос пӧлын Можга ёросысь Пётр Санников но. Вожвылъяськонэ пыриськисьёслы Россиысь азьмынӥсь вылӥ дышетсконниосысь экспертъёс дунъет сётӥзы. Озьы ик авторизация пыр ортчем пользовательёслэсь куараоссэс но пӧртэм статистикаез лыдэ басьтӥзы. Вормисьёслэн лыдметэнызы, озьы ик соослэн ужаменызы конкурслэн нимлыко  тодматскыны луэ.  Ватсан Пётр Санников Можга ёросысь «Родина» эштосэн 19 ар ӵоже кивалтэ ини. Со банкрот луон дорозь вуэм огазеяськонэз юн, ялан азинскись возёс карыны быгатӥз. «Родина» арысь аре выль вормонъёсыныз, Удмуртиысь гурт возёс удысын адӟылымтэ лыдпусъёсыныз шумпоттэ. Возёсын гектарысь 35 центнер ю тысь басьто, элькунамы шоро-куспо лыдпус берло дасо аръёсы  15,7 центнер луэ. 2018-тӥ арын эштос гектарысь 40,7 центнер басьтӥз. Пудо вордон удысын оглом 5 сюрс 360 тонна йӧл потто, нош одӥг скаллэсь 6 сюрс 700 килограмм йӧл кыско. 14 ар ӵоже ини та лыдпусъёссы огпол но ӧз кулэсмылэ. 2019-тӥ арын валтӥсь ужпумзы – 400 скаллы чаклам выль гидэз усьтон, отын пудоез думытэк возёзы. Юртэз быдэсак дась ини, тӥрлык басьтэмын, сое скал кыскон висъетэ пуктон ужъёс гинэ кылемын на. Туэ толшоре Пётр Санников 55 арессэ пусйиз.  Тегъёс: Можга Удмуртия Россия гуртвозёс вожвылъяськон гуртвозёсъяминистерство кивалтӥсьёс  